Tasnedwelt s yiswan, tella d tarrayt n uselmed n tutlayt tamaziɣt, xtaren-tt i usɣiwes d lebni n wahilen, tqeddec ɣef usnerni n tmusniwin n yinelmaden. Dacu kan am nettat am tarrayin niḍen, tesɛa tilisa d kra n lexṣas, imi ur tettak ara tagnit i yinelmaden akken ad sxedmen tizemmar-nsen, axaṭar ttkalen kan ɣef wayen ara asen-id-yefk uselmad-nsen. D aya i yeǧǧan tarrayt tamaynut ad d-tlal, tin iwumi qqaren “tasnedwelt s usenfar”, tarrayt-agi, tewwid amaynut yid-s, acku d tin yettaǧǧan anelmad ad yessexdem iketturen-is, wa ad yettkal ɣef yiman-is s lemɛawna n uselmad ara t-iwellhen, tettak tagnit daɣen i yinelmaden ad xedmen isenfaren wa gar-asen, anda i d-yettili ubeddel n tikta gar-asen, d tagnit i unelmad akken ad yeɛreḍ ad yesseɣti i yiman-is, d netta i d ameskan n yilemmuden-is, s umata d tasnedwelt i yefkan azal i unelmad.